CELEX: 32017R1262
Language: hr
Date: 2017-07-12 00:00:00
Title: Uredba Komisije (EU) 2017/1262 оd 12. srpnja 2017. o izmjeni Uredbe (EU) br. 142/2011 u pogledu uporabe gnoja životinja iz uzgoja kao goriva u postrojenjima za izgaranje (Tekst značajan za EGP. )

13.7.2017   
            
            
               HR
            
            
               Službeni list Europske unije
            
            
               L 182/34
            
         UREDBA KOMISIJE (EU) 2017/1262
   оd 12. srpnja 2017.
   o izmjeni Uredbe (EU) br. 142/2011 u pogledu uporabe gnoja životinja iz uzgoja kao goriva u postrojenjima za izgaranje
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1069/2009 Europskog parlamenta i Vijeća od 21. listopada 2009. o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi te o stavljanju izvan snage Uredbe (EZ) br. 1774/2002 (Uredba o nusproizvodima životinjskog podrijetla) (1), a posebno njezin članak 15. stavak 1. točku (e) i članak 27. točku i.,
   budući da:
   
               (1)
            
            
               Uredbom Komisije (EU) br. 142/2011 (2) utvrđuju se pravila o provedbi Uredbe (EZ) br. 1069/2009, uključujući parametre za odlaganje nusproizvoda životinjskog podrijetla i sigurnu obradu, pretvorbu ili preradu nusproizvoda životinjskog podrijetla u od njih dobivene proizvode.
            
         
               (2)
            
            
               U skladu s Uredbom (EZ) br. 1069/2009 izgaranje, kako je definirano u točki 41. Priloga I. Uredbi (EU) br. 142/2011, jedan je od postupaka odlaganja nusproizvoda životinjskog podrijetla, uključujući gnoj.
            
         
               (3)
            
            
               U članku 6. Uredbe (EU) br. 142/2011 određuju se pravila za odobrenje postrojenja za izgaranje u kojima se kao gorivo upotrebljavaju nusproizvodi životinjskog podrijetla. Njegov stavak 8. trebalo bi na odgovarajući način izmijeniti kako bi se u obzir uzela uporaba gnoja životinja iz uzgoja kao gorivo.
            
         
               (4)
            
            
               Gnoj životinja iz uzgoja može biti održiv izvor goriva za izgaranje ako je postupak izgaranja u skladu s posebnim zahtjevima u cilju učinkovitog smanjenja štetnih učinaka njegove uporabe kao goriva na zdravlje životinja, javno zdravlje i okoliš. Uredbom Komisije (EU) br. 592/2014 (3) uvedeni su zahtjevi za uporabu gnoja peradi kao goriva u postrojenjima za izgaranje. Njome se utvrđuju opći zahtjevi za sva postrojenja u kojima se kao gorivo upotrebljavaju nusproizvodi životinjskog podrijetla ili od njih dobiveni proizvodi te posebni zahtjevi po vrstama goriva i vrstama postrojenja za izgaranje. I gnoj životinja iz uzgoja svih vrsta osim peradi sada se može upotrebljavati kao gorivo u postrojenjima za izgaranje ukupne nazivne ulazne toplinske snage koja ne prelazi 50 MW uz iste uvjete utvrđene za izgaranje gnoja peradi, uključujući ograničenja emisije i zahtjeve za praćenje.
            
         
               (5)
            
            
               Subjekti u poslovanju s postrojenjima za izgaranje u kojima se kao gorivo upotrebljava gnoj životinja iz uzgoja trebali bi poduzeti potrebne higijenske mjere za sprječavanje širenja mogućih patogenih organizama. Takva bi postrojenja u tom pogledu trebala ispunjavati opće zahtjeve za uporabu nusproizvoda životinjskog podrijetla i od njih dobivenih proizvoda kao goriva utvrđene u poglavlju IV. Priloga III. Uredbi (EU) br. 142/2011 i posebne zahtjeve za određene vrste postrojenja i goriva koja se mogu upotrebljavati za izgaranje koje je potrebno odrediti u ovoj Uredbi.
            
         
               (6)
            
            
               Izgaranjem gnoja biljojeda zbog njegova sastava proizvode se veće emisije čestica nego izgaranjem gnoja peradi. Kako bi se riješio taj problem, ovom bi se Uredbom trebale odrediti fleksibilnije granične vrijednosti emisije čestica za vrlo mala postrojenja za izgaranje kako bi im se omogućilo odlaganje gnoja koji inače ne bi bilo moguće odložiti kao gorivo za izgaranje.
            
         
               (7)
            
            
               Slično tome, ovom Uredbom trebalo bi se nadležnim tijelima omogućiti da postojećim postrojenjima za izgaranje odobre prijelazno razdoblje za ispunjavanje zahtjeva o kontroliranom zagrijavanju plina, uz uvjet da te emisije ne predstavljaju rizike za javno zdravlje i zdravlje životinja ili za okoliš. Propisima o nusproizvodima životinjskog podrijetla države članice ne sprečava se u primjeni odgovarajućih pravila za izračun graničnih vrijednosti emisije utvrđenih propisima u području okoliša kada se gnoj životinja iz uzgoja izlaže izgaranju zajedno s ostalim gorivima ili otpadom.
            
         
               (8)
            
            
               Prilogom XVI. Uredbi (EU) br. 142/2011 određuju se posebni zahtjevi za službene kontrole. Nakon što se ovom Uredbom uvedu zahtjevi za izgaranje gnoja životinja iz uzgoja kao goriva, ti bi se posebni zahtjevi trebali primjenjivati i na taj postupak.
            
         
               (9)
            
            
               Priloge III. i XVI. Uredbi (EU) br. 142/2011 trebalo bi na odgovarajući način izmijeniti.
            
         
               (10)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   U Uredbi (EU) br. 142/2011 u članku 6. stavak 8. zamjenjuje se sljedećim:
   
      „8.   Za uporabu gnoja životinja iz uzgoja kao goriva za izgaranje kako je utvrđeno u poglavlju V. Priloga III. primjenjuju se sljedeća pravila uz ona navedena u stavku 7. ovog članka:
      
                  (a)
               
               
                  zahtjev za odobrenje koji subjekt dostavi nadležnom tijelu u skladu s člankom 24. stavkom 1. točkom (d) Uredbe (EZ) br. 1069/2009 mora sadržavati dokaze, koje je potvrdilo nadležno tijelo ili stručna organizacija koju su ovlastila nadležna tijela države članice, da postrojenje za izgaranje u kojem se kao gorivo upotrebljava gnoj životinja iz uzgoja u potpunosti ispunjava zahtjeve navedene u poglavlju V. točkama B.3., B.4. i B.5. Priloga III. ovoj Uredbi, ne dovodeći u pitanje mogućnost da nadležna tijela države članice odobre odstupanje u pogledu ispunjavanja određenih odredbi u skladu s poglavljem V. točkom C.4. Priloga III.;
               
            
                  (b)
               
               
                  postupak odobravanja predviđen u članku 44. Uredbe (EZ) br. 1069/2009 ne smatra se završenim dok nadležno tijelo ili stručna organizacija koju je ovlastilo to nadležno tijelo ne provede barem dvije uzastopne provjere, od kojih jedna od njih mora biti nenajavljena, tijekom prvih šest mjeseci rada postrojenja za izgaranje, uključujući potrebna mjerenja temperature i emisije. Nakon što se rezultatima tih provjera dokaže usklađenost sa zahtjevima utvrđenima u točkama B.3., B.4. i B.5. i, kada je primjenjivo, s poglavljem V. točkom C.4. Priloga III. ovoj Uredbi, može se dodijeliti trajno odobrenje.”
               
            
   Članak 2.
   Prilozi III. i XVI. Uredbi (EU) br. 142/2011 izmjenjuju se u skladu s tekstom iz Priloga ovoj Uredbi.
   Članak 3.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 12. srpnja 2017.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 300, 14.11.2009., str. 1.
   
   
      (2)  Uredba Komisije (EU) br. 142/2011 od 25. veljače 2011. o provedbi Uredbe (EZ) br. 1069/2009 Europskog parlamenta i Vijeća o utvrđivanju zdravstvenih pravila za nusproizvode životinjskog podrijetla i od njih dobivene proizvode koji nisu namijenjeni prehrani ljudi i o provedbi Direktive Vijeća 97/78/EZ u pogledu određenih uzoraka i predmeta koji su oslobođeni veterinarskih pregleda na granici na temelju te Direktive (SL L 54, 26.2.2011., str. 1.).
   
      (3)  Uredba Komisije (EU) br. 592/2014 оd 3. lipnja 2014. o izmjeni Uredbe (EU) br. 142/2011 u pogledu uporabe nusproizvoda životinjskog podrijetla i od njih dobivenih proizvoda kao goriva u postrojenjima za izgaranje (SL L 165, 4.6.2014., str. 33.).
   
      PRILOG
      Prilozi III. i XVI. Uredbi (EU) br. 142/2011 mijenjaju se kako slijedi:
      
                  1.
               
               
                  U Prilog III. poglavlje V. dodaje se sljedeća točka C:
                  „C.   Postrojenja za izgaranje u kojima se kao gorivo za izgaranje upotrebljava gnoj svih životinja iz uzgoja osim gnoja peradi utvrđenog u točki B
                  
                  1.   Vrsta postrojenja:
                  Postrojenja za izgaranje koja imaju ukupnu nazivnu ulaznu toplinsku snagu koja ne prelazi 50 MW.
                  2.   Sirovine:
                  Isključivo gnoj životinja iz uzgoja osim gnoja peradi utvrđenog u točki B, namijenjen uporabi kao gorivo za izgaranje u skladu sa zahtjevima utvrđenima u točki 3.
                  Izgaranje drugih nusproizvoda životinjskog podrijetla i od njih dobivenih proizvoda nije dopušteno za uporabu kao gorivo u postrojenjima za izgaranje navedenima u točki 1. Gnoj životinja iz uzgoja, osim gnoja peradi utvrđenog u točki B, koji je proizveden izvan gospodarstva ne bi trebao doći u kontakt sa životinjama iz uzgoja.
                  3.   Metodologija:
                  Postrojenja za izgaranje u kojima se kao gorivo za izgaranje upotrebljava gnoj svih životinja iz uzgoja osim gnoja peradi utvrđenog u točki B moraju ispunjavati zahtjeve utvrđene u točkama B.3., B.4. i B.5.
                  4.   Odstupanje i prijelazno razdoblje:
                  Nadležno tijelo države članice u području zaštite okoliša može:
                  
                              (a)
                           
                           
                              odstupajući od točke B.3 (b) ii. postrojenjima za izgaranje koja posluju na datum 2. kolovoza 2017. odobriti dodatno vremensko razdoblje od najviše 6 godina za usklađivanje s poglavljem IV. odjeljkom 2. točkom 2. prvim stavkom Priloga III. ovoj Uredbi;
                           
                        
                              (b)
                           
                           
                              odstupajući od točke B.4. odobriti emisije čestica koje ne prelaze 50 mg/m3, uz uvjet da ukupna nazivna ulazna toplinska snaga postrojenjâ za izgaranje ne prelazi 5 MW;
                           
                        
                              (c)
                           
                           
                              odstupajući od točke B.3 (b) i. odobriti ručno unošenje konjskog gnoja kao goriva u komoru za izgaranje ako ukupna nazivna ulazna toplinska snaga ne prelazi 0,5 MW.”
                           
                        
            
                  2.
               
               
                  Prilog XVI. poglavlje III. odjeljak 12. zamjenjuje se sljedećim:
                  
                     
                        „Odjeljak 12.
                     
                  
                  
                     Službene kontrole u pogledu odobrenih postrojenja za izgaranje nusproizvoda životinjskog podrijetla
                  
                  Nadležno tijelo u odobrenim postrojenjima iz Priloga III. poglavlja V. provodi preglede dokumentacije u skladu s postupcima iz članka 6. stavaka 7. i 8.”